b'\n_START_ARTICLE_\nKansallistaidetta\n_START_SECTION_\nKirjan julkaiseminen ja perustiedot\n_START_PARAGRAPH_\nTeoksen kustansi Kansallis-Osake-Pankki satavuotisjuhlansa kunniaksi ja sen laati Juha Ilves apunaan toimituskunta, johon kuuluivat h\xc3\xa4nen lis\xc3\xa4kseen Raimo Viskari, Asko Kupiainen ja Soini Hakoniemi. Kirjan taideteosten valokuvaajana toimi Seppo Hilpo ja kirjan graafisena suunnittelijana Jorma Hautala. _NEWLINE_Kirjasta julkaistiin my\xc3\xb6s englanninkielinen laitos The Kansallis centenary collection of Finnish art (1989) ja erillinen suomenkielinen dokumentaatio-osa, joka oli tarkoitettu kirjastojen ja taidehistorian opiskelijoiden ja tutkijoiden k\xc3\xa4ytt\xc3\xb6\xc3\xb6n ja jossa kirjassa esitellyist\xc3\xa4 taideteoksista on esitetty muun muassa niit\xc3\xa4 koskevat l\xc3\xa4hde- ja arkistoviitteet sek\xc3\xa4 mahdolliset n\xc3\xa4yttelytiedot sek\xc3\xa4 maininnat kirjallisuudessa._NEWLINE_Kirjassa on 360 sivua, joista vajaa 70 k\xc3\xa4sittelee pankin vaiheita taide-el\xc3\xa4m\xc3\xa4\xc3\xa4n osallistujana, mukaan lukien varhaiset muotokuvat pankin  eri tiloissa ja varsinainen taiteen ker\xc3\xa4\xc3\xa4minen, joka alkoi vasta 1950-luvun lopussa. Teoksen laatimisen aikaan pankilla oli noin 4 800 taideteoksen kokoelma, josta inventoitiin uudestaan noin 120 konttorin taideteokset p\xc3\xa4\xc3\xa4kaupunkiseudulla ja suurimmissa kaupungeissa ja l\xc3\xb6ydettiin noin 50 aiemmin luetteloimatonta teosta. Taidekokoelmasta ei ollut k\xc3\xa4ytett\xc3\xa4viss\xc3\xa4 mit\xc3\xa4\xc3\xa4n aiempaa historiaa.\n_START_SECTION_\nTaiteilija- ja taideteosesittelyt\n_START_PARAGRAPH_\nKirjan sivulta 67 alkavaan taiteilijoiden ja heid\xc3\xa4n taideteostensa esittelyyn "Valikoima suomalaista taidetta" valittiin yhteest\xc3\xa4 127 taiteilijaa. Jokaiselta taiteilijalta on h\xc3\xa4nen esittelyns\xc3\xa4 yhteyteen liitetty yhden tai useamman teoksen valokuva. Taiteilijaesittelyt ovat el\xc3\xa4m\xc3\xa4kerrallisia, joskin teoksen kirjoittaja nimitt\xc3\xa4\xc3\xa4 niit\xc3\xa4 saatesanoissaan esseiksi.  Esittelyt ovat p\xc3\xa4\xc3\xa4osin sivun mittaisia, kahdella sivulla esitellyt taiteilijat ovat Juhana Blomstedt, Albert Edelfelt, Pekka Halonen, Kari Huhtamo, Pentti Kaskipuro, Unto Koistinen, Ahti Lavonen, Berndt Lindholm, Hjalmar Munsterhjelm, Lars-Gunnar Nordstr\xc3\xb6m, Laila Pullinen, Unto Pusa, Kimmo Pyykk\xc3\xb6, Helena Schjerfbeck, Sam Vanni ja Ferdinand von Wright. Taiteilijoita ei esitell\xc3\xa4 aakkosj\xc3\xa4rjestyksess\xc3\xa4, mutta ei my\xc3\xb6sk\xc3\xa4\xc3\xa4n ik\xc3\xa4j\xc3\xa4rjestyksess\xc3\xa4. Ensimm\xc3\xa4inen esitelty taiteilija on Alexander Laur\xc3\xa9us ja viimeinen Anna-Maria Osipow. _NEWLINE_Kustakin taiteilijan esittelyn yhteyteen valitusta teoksesta on kerrottu sen nimi, valmistumisvuosi, tekotapa kuten "\xc3\xb6ljy kovalevylle", maalauksista koko ja useimmista patsaista korkeus tai joissakin tapauksissa kaikki mitat, mahdollinen valmistuspaikka kuten Uhra-Beata Simberg-Ehrstr\xc3\xb6min ryijylle Munkki (1965) Suomen K\xc3\xa4sity\xc3\xb6n yst\xc3\xa4v\xc3\xa4t -yhdistyksen kutomo, sek\xc3\xa4 mahdolliset muut tiedot kuten taidegrafiikasta  vedos, samoin kuin pankin teoksesta k\xc3\xa4ytt\xc3\xa4m\xc3\xa4 inventaarinumero, teoksen hankintavuosi ja sijoituspaikka kaupungin tai kunnan tarkkuudella. My\xc3\xb6s teoksen alkuosassa on kuvituksena valokuvia pankin omistamista taideteoksista, joista esitet\xc3\xa4\xc3\xa4n taiteilija, teoksen valmistumisvuosi ja koko sek\xc3\xa4 joissakin tapauksissa sijoituspaikka, mutta  ei inventaarinumeroa. N\xc3\xa4iden teosten hankintavuodet ja muita hankintaan ja teosten sijoittamiseen liittyvi\xc3\xa4 tietoja on esitetty tekstiss\xc3\xa4. Pankin muotokuvakokoelmasta on erillinen teoksen luku (ss. 54-66).\n_START_SECTION_\nTaiteilijaluettelo\n_START_PARAGRAPH_\nTeokseen sis\xc3\xa4ltyy my\xc3\xb6s Arja Eerolan laatima aakkosellinen luettelo (ss. 354-359) niist\xc3\xa4 Suomen Taiteilijaseuran taiteilijamatrikkeleihin kuuluvista taiteilijoista, joiden teoksia on pankin kokoelmassa, ja heid\xc3\xa4n kokoelmassa olevien teostensa lukum\xc3\xa4\xc3\xa4r\xc3\xa4 teostyypeitt\xc3\xa4in eli maalaukset ja muut originaaliteokset, grafiikka sek\xc3\xa4 veistotaide. Grafiikoista luettelossa on vedosten yhteinen lukum\xc3\xa4\xc3\xa4r\xc3\xa4, veistoksiin on sijoitettu kaikki kolmiulotteiset teokset, mutta kahdelle kuvataiteilijoiden tekstiiliteokselle ei ole varattu omaa tietosaraketta. Luettelossa on esitetty erikseen Ornamoon liittyneet 31 taiteilijaa ja heid\xc3\xa4n teostensa m\xc3\xa4\xc3\xa4r\xc3\xa4 teostyypeitt\xc3\xa4in tekstiilitaide, muu taideteollisuus ja kuvataide. Luettelossa ei ole sen laatimisperiaatteen vuoksi kaikkia pankin kokoelman  taiteilijoita ja heid\xc3\xa4n teoksiaan, mink\xc3\xa4 lis\xc3\xa4ksi yksi G\xc3\xb6ran Augustsonin ja yksi Laila Pullisen teos ovat j\xc3\xa4\xc3\xa4neet pois ep\xc3\xa4huomiossa.'